Krag-sabotasie is “terrorisme”Faith Mazibuko, LUR vir veiligheid in Gauteng, het Vrydag gesê die optrede van werknemers wat die elektrisiteit by substasies in Johannesburg afgeskakel het, is gelykstaande aan terrorisme. “As provinsiale regering is ons kwaad, en wat gebeur het is terrorisme,” het Mazibuko aan verslaggewers gesê. Sy sê die saak word deur verskeie agentskappe, insluitend die Valke, ondersoek. Sy sê die skuldiges het ander mense se lewens in gevaar gestel. Sicelo Xulu, besturende direkteur van City Power, het gesê daar is met ‘n paar skakelaars by ‘n aantal substasies gepeuter. “Daar was nie geforseerde toegang nie, wat beteken dat iemand dit eenvoudig afgeskakel het,” het Xulu gesê. Veiligheidsmaatreëls is intussen by verskillende substasies ingestel om seker te maak dat die kragonderbrekings nie weer gebeur nie. Lenasia, Alexandra, Randburg en sommige gedeeltes in die Johannesburgse middestad word steeds deur die kragonderbreking geraak. “Kriminele klagte sal gelê word,” het Parks Tau, burgemeester van Johannesburg, gesê. Hy sê die arbeidsverhoudingeproses moet gerespekteer word, maar ‘n situasie waar inwoners sonder elektrisiteit gelaat word, kan nie toegelaat word nie. Die Wes-Rand en dele in die noorde van Johannesburg het kragonderbrekings ervaar nadat ‘n paar honderd werknemers van City Power Woensdagmiddag begin staak het. City Power sê die staking word nie deur vakbonde gelei nie. Die werknemers is ontevrede oor ‘n nuwe skofsisteem wat ingestel is.